Vier tydens mislukte transitorooftog geskietArgieffoto Vier mans, ŉ motoris en drie veiligheidswagte is Woensdagoggend beseer tydens ŉ mislukte transitorooftog op die N4-snelweg naby Brits in Noordwes. Kol. Sabata Mokgwabone, provinsiale polisiewoordvoerder, het gesê die voorval het omstreeks 04:30 plaasgevind. “ŉ Onbekende getal verdagtes het vanuit ŉ voertuig op twee voertuie van Fidelity Security losgebrand en hulle tot stilstand gedwing,” het Mokgwabone gesê. “Die wagte het vermoedelik teruggeskiet, maar drie van hulle is in die proses gewond. ŉ Motoris wat verby die toneel gery het, is in die kruisvuur gewond.” Die verdagtes het glo een van die voertuie aan die brand gesteek. Hulle het egter met leë hande van die toneel gevlug. Paramedici van Netcare 911 en die Hartbeespoort-noodreddingseenheid het die beseerdes op die toneel behandel en gestabiliseer. Een van die mans is in ŉ kritieke toestand na ŉ hospitaal in Johannesburg geneem vir verdere behandeling. Die ander is met ambulanse na ŉ nabygeleë hospitaal geneem. Die polisie ondersoek ŉ saak van poging tot moord en poging tot roof. Niemand is nog in verband met die voorval in hegtenis geneem nie.